ওয়েব ডেস্ক : নারদকাণ্ডে অভিযুক্তদের সম্পত্তির নথি পেতে এবার নির্বাচন কমিশনকে চিঠি দিল CBI। নারদে যে অভিযুক্তরা বিধানসভা ও লোকসভা ভোটে লড়েছিলেন, তাঁদের আয়-ব্যয়ের হিসেবের নথি চেয়েছে কেন্দ্রীয় গোয়েন্দা সংস্থা। কিছুদিন আগেই নারদকাণ্ডে তৃণমূল কংগ্রেস সাংসদ সুলতান আহমেদকে জেরা করে সিবিআই। সূত্রের খবর, জেরায় সাংসদ দাবি করেন যে নির্বাচনী তহবিলের জন্যই তিনি টাকা নেন নারদ থেকে। ইতিমধ্যে সুলতান আহমেদকে ব্যক্তিগত অ্যাকাউন্টের স্টেটমেন্টও জমা দিতে বলা হয়েছে। নারদকাণ্ডে অভিযুক্তদের বক্তব্যের সঙ্গে তাঁদের আয়-ব্যয়ের খতিয়ানের মিল আদৌ আছে কিনা, তা খতিয়ে দেখছে CBI। কমিশন সূত্রে খবর, কয়েকদিনের মধ্যে যাবতীয় নথি তুলে দেওয়া হবে গোয়েন্দাদের হাতে।